Iltalehden toimittajan mukaan Turun Kauppatorille on kerääntynyt noin 200-300 ihmistä.

Turun Kauppatorilla on meneillään ainakin kaksi toisiaan vastustavaa mielenosoitusta. Maahanmuuttoa vastustavat, Suomi Ensin ja Ilja Janitskin presidentiksi -tunnuksin varustautuneiden mielenosoittajien ja Ei Rasismille -vastamielenosoittajien väliin on ryhmittynyt suuri määrä poliiseja.

Sen lisäksi iso väkijoukko on kerääntynyt uhrien muistolle omistetun kynttilämeren äärelle.

- Porukkaa on yhteensä arviolta 200-300 henkeä, kertoo Iltalehden tilannetta seuraava toimittaja Mari Schildt.

- Poliisin vahvuus on erittäin näyttävä. Kahden porukan välissä on paljon poliiseja, hän kertoo.

- Mielenosoittajien lisäksi täällä on paljon uteliaita sivullisia, jotka eivät vaikuta kuuluvan kumpaankaan leiriin.

Schildtin mukaan potentiaalisesti räjähdysherkkä tilanne on edennyt toistaiseksi melko rauhallisesti. Hänen todistamansa yhteenotot ovat olleet verbaalisia, jos sitäkään.

- Ei Rasismille -porukka on kääntynyt selin maahanmuuton vastustajiin päin. He seisovat hiljaa keskisormi pystyssä, eli heidän osaltaan käynnissä on tällainen hiljainen mielenosoitus, Schildt kuvailee.

Schildtin mukaan poliisi puuttuu mielenosoittajien aggressiiviselta vaikuttavaan käytökseen hyvin herkästi ja pitää leirit tiukasti erillään toisistaan.

- Aina kun joku yrittää tulla huutelemaan, poliisi ottaa riveleistä kiinni ja vie takaisin omien pariin.

Suomi Ensin -ryhmä lähti Kauppatorilta liikkeelle kohti Puutoria, ja heidän on tarkoitus palata lopuksi muistopaikan äärelle.

Turun Kauppatorilla on käynnissä kaksi mielenosoitusta, joista toinen vastustaa maahanmuuttoa ja toinen rasismia. JENNI GÄSTGIVAR

Suomi Ensin -porukassa oli paikalla porukan johtohahmo Marco de Wit megafonin kera. JENNI GÄSTGIVAR

Rasismin vastustajat osoittivat mieltä elekielellä. JENNI GÄSTGIVAR

Poliisi puuttui aggressiiviselta vaikuttavaan käytökseen herkästi. JENNI GÄSTGIVAR

Suomi Ensin -leirissä pidettiin puheita. JENNI GÄSTGIVAR

Toimittaja Wali Hashi (oik.) oli seuraamassa Turun Kauppatorin mielenosoituksia. JENNI GÄSTGIVAR

Rasismin vastustajat näyttivät Suomi Ensin -ryhmälle keskisormea. JENNI GÄSTGIVAR

Rasismin vastustajat ja maahanmuuton vastustajat muodostavat kaksi mielenosoittajien leiriä, joita poliisi pitää erillään toisistaan. JENNI GÄSTGIVAR